
IRIZPENA, ARABAKO LURRALDE HISTORIKOAREN DIRUBILKETARAKO ARAUDI OROKORRA ALDATZEN DUEN FORU DEKRETUAREN PROIEKTUARI BURUZKOA (2023KO UZTAILAREN 20KO SAIOA)
I.- AURREKARIAK
LEHENENGOA.- Ogasun, Finantza eta Aurrekontu Saileko diputatuaren maiatzaren 24ko 353/2023 Foru Aginduak Arabako Lurralde Historikoaren Dirubilketarako Araudi Orokorra aldatzen duen foru dekretua prestatzeko prozedura abiarazi zuen, 260/2012 (EB) Erregelamenduan jasotako betebeharretara egokitzeko.
BIGARRENA.- Espedientean honako hauek jasotzen dira: Zerga Araudiaren Zerbitzuaren 2023ko maiatzaren 24ko genero eraginari buruzko txostena, Berdintasun Zerbitzuaren 2023ko ekainaren 5eko oharren txostenarekin batera; Zerga Araudiaren Zerbitzuaren 2023ko maiatzaren 24ko arau eraginari buruzko txostena; Zerga Araudiaren Zerbitzuaren 2023ko ekainaren 15eko entzunaldi izapidearen eta jendaurrean jartzearen emaitzei buruzko memoria; eta Zerga Sarrerak Kudeatzeko Zerbitzuaren 2023ko uztailaren 12ko eragin ekonomikoari buruzko txostena.
II.- OHAR JURIDIKOAK
LEHENENGOA.- Kontsulta batzordearen eskumena.
Kontsulta batzordeak irizpen hau emateko duen eskumena Foru Gobernu Kontseiluaren martxoaren 30eko 40/1999 Foru Dekretuaren bidez onetsitako Erregelamendu Organikoaren 3.1.b) artikulutik dator; izan ere, batzorde horren nahitaezko irizpen ez loteslearen mende jartzen ditu «lurralde historikoaren eskumen esklusiboko edo arauak garatzeko gaiak arautzen dituzten foru arauak edo Euskal Autonomia Erkidegoko legeak betearazteko ematen diren erregelamenduzko xedapenen proiektuak, horien erregelamendu bidezko garapena lurralde historikoari dagokion gaietan».
BIGARRENA.- Proiektuan dagoen arauaren alderdi formalak.
a) Eskumena.
Lurralde historikoaren zergen arloko eskumenari buruzko lehen erreferentzia Espainiako Konstituzioaren lehen xedapen gehigarrian daukagu. Hau xedatzen du: “Konstituzioak babestu eta onartzen ditu forudun lurraldetako eskubide historikoak. Forudun erregimenaren gaurkotze orokorra, dagokionean, Konstituzio eta Autonomia Estatutuen barnean egingo da”.
Horrez gain, Euskal Autonomia Erkidegoko Autonomia Estatutuaren 41.2.a) artikuluak honako hau ezarri zuen: “Lurralde Historikoetako erakunde eskumendunek zerga araubidea mantendu, ezarri eta arautu ahal izango dute beren lurraldean, Estatuko zerga egitura orokorrari, koordinaziorako, zerga harmonizaziorako eta Estatuarekiko lankidetzarako ekonomia itunak berak jaso ditzan arauei eta Autonomia Erkidegoaren baitan helburu horiexetarako Eusko Legebiltzarrak eman ditzanei loturik”.
EAEren eta estatuaren artean sinatutako Ekonomia Itunak, maiatzaren 23ko 12/2002 Legeak onetsitakoak, honako hau ezarri zuen 1. artikuluko Bi eta Hiru apartatuetan:
“Bi. Lurralde historikoko zerga sistema eratzen duten zergak ordainarazi, kudeatu, likidatu, ikuskatu, berrikusi eta biltzea foru aldundiei dagokie.
Hiru. Lurralde historikoen zerga itunduak kudeatu, ikuskatu, berrikusi eta biltzeko, lurralde historikoetako erakunde eskudunek Estatuaren ogasun publikoak aitorturik dauzkan ahalmen eta eskumen berberak edukiko dituzte”.
Arabako Zergei buruzko Foru Arau Orokorraren 4.1 artikuluak Arabako Foru Aldundiari esleitzen dio zerga arauak garatzeko araudi eskumena; nolanahi ere, tokiko zergei dagokienez badira toki erakundeei dagozkien eskumenak ere.
Arabako Zergei buruzko Foru Arauaren V. kapituluan zerga bilketako jarduketak eta prozedura azaltzen dira eta 164. artikuluan ezartzen da zerga bilketaren eginkizuna dela “zerga betebeharren ordainketa ahalbideratu eta errazteko behar diren jarduketak egitea”.
Zergen esparrutik kanpo, 3/1979 Lege Organikoak, abenduaren 18koak, Euskal Herriaren Autonomia Estatutuari buruzkoak, 37.3 artikuluan adierazten du lurralde historikoetako foru organoek eskumen esklusiboak izango dituztela beren lurraldeetan, beren erakundeen antolaketa, araubide eta funtzionamenduari dagokienez eta beren aurrekontuak egin eta onartzeari dagokionez.
Arabako Lurralde Historikoko Ekonomia eta Aurrekontu Araubideari buruzko abenduaren 18ko 53/1992 Foru Arauaren 1. artikuluan ezartzen denez, “Arabako Foru Ogasuna Foru Aldundiari eta haren foru erakunde autonomoei dagozkien eskubide eta betebehar ekonomikoek osatzen dute”. 11. artikuluan ezartzen denaren arabera, izaera publikoko eskubideak honako hauek dira: “Arabako Foru Aldundiarenak edo haren foru erakunde autonomoenak direnak, ahalmen publikoen titular gisa ageri diren harreman eta egoera juridikoen ondorioz”.
Dirubilketarako Araudi Orokorrak (proiektu honek horren aldaketa du xede) honela definitzen du dirubilketaren kudeaketa: "Arabako Foru Aldundiaren eta bere foru erakunde autonomoen alde zerga kredituak eta zuzenbide publikoko gainerakoak gauzatzeko administrazio eginkizuna betetzea"; era berean, gaineratzen du “Arabako Zergei buruzko Foru Arauaren eta Arabako Lurralde Historikoaren Ekonomia eta Aurrekontu Erregimenari buruzko Foru Arauaren bidez” arautuko dela.
Martxoaren 15eko 10/2023 Foru Arauak, Arabako Foru Aldundiaren Gobernu, Antolaketa eta Araubide Juridikoari buruzkoak, 7.2 artikuluan, hau ezarri zuen: “araudi ahalmena baliatuz, Foru Gobernu Kontseiluari dagokiola foru arauak garatu eta egikaritzeko araudiak onartzea, foru dekretuen bitartez”.
b) Arauketa onaren printzipioak.
Proiektuaren hitzaurreak justifikatzen du bat datorrela Administrazio Publikoen Administrazio Prozedura Erkidearen urriaren 1eko 39/2015 Legean araututako erregulazio onaren printzipioekin, baita Xedapen orokorrak egiteko prozedura onesten duen Foru Gobernuaren otsailaren 28ko 6/2023 Foru Dekretuaren 3. artikuluan arautzen direnekin ere, azken artikulu honetan jasotako sinpletasun, ulergarritasun eta kontu emateari dagokienez izan ezik.
c) Prozedura.
i) Urteko Araugintza Plana.
Erregelamenduzko ekimena ez da sartzen 2023rako urteko araugintza planean; nolanahi ere, proiektua onesteko prozedura abiarazten duen maiatzaren 24ko 353/2023 Foru Aginduak horren beharra justifikatzen du 260/2012 (EB) Erregelamenduan jasotako betebeharrak betetzeko.
ii) Aldez aurreko kontsulta publikoa eta entzunaldiko eta jendaurrean jartzeko izapidea.
Aurretiazko kontsulta publikoaren izapideari dagokionez, alde batera utzi da, izan ere, Foru Dekretuaren proiektua Europar Batasunaren lege agindu bat du oinarri, aipaturiko 206/2012 (EB) Erregelamendua; hortaz, arestian aipaturiko 6/2023 Foru Dekretuaren 10.g).1 artikuluan jasotako izapide honen salbuespen arrazoia gertatzen da; xedapen orokorrak egiteko prozeduretan, ezin izango da aldez aurreko kontsulta publikorik eskatu honako kasu hauetan: “goragoko araudi juridiko baten egokitzapenak direnean edo lege agindu baten ondorio direnean”.
Zerga Araudiaren Zerbitzuaren 2023ko ekainaren 15eko memoriak entzunaldiko eta jendaurrean jartzeko izapidearen berri ematen du, eta adierazten du izapide horietan ez dela herritarren ekarpenik jaso.
iii) Beste izapide batzuk.
Espedientean jasota daude generoaren araberako eraginaren aldez aurreko ebaluazioa eta Berdintasun Zerbitzuaren oharrak. Izapide horiek guztiak 29/2017 Foru Dekretuaren 14. artikuluan ezarrita daude.
Berdintasun Zerbitzuak berretsi du ez dela garrantzitsua proiektuaren generoa eta hizkuntzaren erabilera ez sexista egiaztatu du, nahiz eta maskulino generoaren erabilera antzeman duen: hitzaurrearen hirugarren paragrafoan "hartzaile izan daitezkeenen parte hartze aktiboa" erabili da, eta "hartzaile izan daitezkeenen parte hartzea" proposatu du.
HIRUGARRENA.- Proiektuaren edukia.
Proiektuak arau xedatzailea bakarra eta azken xedapena ditu.
Arau xedatzaile bakarrak maiatzaren 10eko 48/1994 Foru Dekretuaren bidez onetsitako Arabako Lurralde Historikoaren Dirubilketarako Araudi Orokorraren 121. artikuluaren 1. apartatua aldatzen du.
Azken xedapenean ezartzen denez, Foru Dekretua berau ALHAOn argitaratu eta hurrengo egunean sartuko da indarrean.
LAUGARRENA.- Proiektuaren analisia.
1. Analisia.
Arabako Lurralde Historikoaren Dirubilketarako Araudi Orokorraren 121. artikuluan aldizkako mugaeguna eta jakinarazpen orokorra dituzten zorren helbideratzea aipatzen da eta gaur egun Arabako Lurralde Historikoan bulegoa duten gordailu erakundeetan irekitako kontuetan bakarrik jasotzen da.
Proiektuan jasotako aldaketa, mota horretako zorren ordainketa helbideratzeari dagokionez, zera dakar:
· Dirubilketan kolaboratzaile diren erakundeetan irekitako kontuetan helbideratzeko aukera, Arabako Lurralde Historikoan bulegorik irekita ez duten arren.
· Foru agindu bidez, dirubilketan kolaboratzaile izaera ez duten erakundeen helbideratzerako kasuak eta baldintzak ezartzeko aukera.
· Foru agindu bidez behartutako pertsonaren titulartasunekoak ez diren kontuetan helbideratzeko kasuak eta baldintzak ezartzeko aukera, baldin eta kontuaren titularrak helbideratzea baimentzen badu.
Aldaketa hori beharrezkoa da 260/2012 (EB) Erregelamenduan jasotzen diren betebeharrak betetzeko. Erregelamendu horren bidez eurotan helbideratutako transferentzietarako eta zordunketetarako baldintza teknikoak eta enpresarialak aldatu ziren eta 924/2009 (EE) Erregelamendua (SEPA Erregelamendua) aldatu zen. Erregelamendu horrek eurotan ordaintzeko eremu bakarra sortzen du, SEPA izenez ezagutzen dena, eta horren helburua da Europan herritarrek, enpresek eta beste eragile ekonomiko batzuek ordainketak eurotan egin eta jasotzeko aukera izango duten eremua ezartzea, muga nazionalen barruan eta kanpoan, baldintza eta eskubide eta betebehar berberekin, edozein lekutan daudela ere. Lehenengo gogoetan honako hau ezartzen da:
“(1) Eurotan ordainketa elektronikoak egiteko merkatu integratu bat sortzea, ordainketa nazionalak eta mugaz bestaldekoak bereizi gabe, beharrezkoa da barne merkatuak behar bezala funtziona dezan. Horretarako, eurotan ordaintzeko gune bakarraren proiektuaren (“SEPA”) bidez egungo estatu mailako ordainketa zerbitzuak ordeztuko dituzten Batasun osorako ordainketa zerbitzuak ezarri nahi dira. Arau, xedapen eta ordaintzeko praktika ireki eta bateratuak ezartzeari esker, eta ordainketen prozesamendu integratuaren bidez, SEPAk prezio lehiakorretan eurotan ordaintzeko zerbitzu seguru, erabilterraz eta fidagarriak eskaini behar dizkie EBko herritar eta enpresei. Hori SEPA ordainketei ezarri behar zaie, estatu mailan eta mugaz bestaldeko mailan, oinarrizko baldintza berberetan eta eskubide eta betebehar berdinei jarraikiz, Batasunean duen kokapena gorabehera”.
2. Balorazioa.
Azaldu den bezala, proiektuaren justifikazioa honako hau da: Dirubilketarako Araudi Orokorra SEPA Araudiaren betebeharretara egokitzea (egokitzapen hori foru agindu bidez garatzeko zain dago).
Bestalde, mahai gainean jarritako aldaketa aldizkako mugaeguna eta jakinarazpen orokorra dituzten zorren helbideratzera mugatzen da. Beste mota bateko zorrei dagokienez, helbideratzeko aukera 24. artikuluan jasotzen da:
“24. artikulua. Ordaindu izanaren egiaztapena.
1. Zorren ordainketa borondatezko aldian dirubilketarako organoen bidez eta kutxa zerbitzua emateko edo entitate laguntzaile gisa iharduteko baimendutako Gordailu Entitateen bidez egin beharko da.
2. Zorren ordainketa premiamendu bidean Foru Aldundiak horretarako ezarritako zerbitzuen bidez egingo da.
3. Subjektu pasiboak zorren ordainketa Gordailu Entitateetan helbideratu ahal izango du kasu bakoitzean zehazten diren baldintzen pean.”
Artikulu horretako 1. puntuan kaxa zerbitzua emateko baimenduta dauden edo kolaboratzaileak diren erakundeen bidez ordaintzeko betebeharra ezartzen da eta 3. puntuan helbideratzeak baimentzen dira, “kasu bakoitzean zehazten diren baldintzetan”. Adibide gisa, 2022ko ekitaldirako sozietateen gaineko zergaren autolikidazio ereduak onartzen dituen 391/2023 Foru Aginduan ordaintzeko balizko modalitate gisa ezartzen da banku helbideratzea, “kasu horretan, hautatutako finantza erakundeak erakunde kolaboratzaile izaera izan beharko du”; beste kasu batzuetan, 2022ko ekitaldiko PFEZ aurkezteko modalitateak ezartzen dituen 143/2023 Foru Agindua izan daitekeen bezala, finantza erakundeetan egindako helbideratzea jasotzen da inolako baldintzarik gabe (azken foru agindu honetan adierazten denez, “zergapekoek beren aitorpenetan aipatzen dituzten kontuetan”).
Proiektuak, hitzaurrean, zorren helbideratzea aipatzen du orokorrean, ez bakarrik aldizkako mugaeguna eta jakinarazpen orokorra dituztenena.
Gomendagarria da oro har beste mota bateko zorren helbideratzea arautzea, nagusiki, autolikidazioetatik eratorritakoak.
III.- ONDORIOA
Foru Dekretuaren proiektuak erregelamenduzko garapen doitu eta proportzionala dauka, ordenamendu juridikora egokitzen da eta araudian ezarritako eskumen eta lege gaikuntzaren esparruaren barruan ematen da.
Hitzaurreko hirugarren paragrafoaren idazketa aldatu behar da, Berdintasun Zerbitzuaren oharrei jarraikiz.

